Δημοσίευση αίτησης καταχώρισης ονομασίας σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων

(2022/C 341/05)

Η παρούσα δημοσίευση παρέχει το δικαίωμα ένστασης κατά της αίτησης σύμφωνα με το άρθρο 51 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου (1) εντός τριών μηνών από την ημερομηνία της παρούσας δημοσίευσης.

ΕΝΙΑΙΟ ΕΓΓΡΑΦΟ

«Dalmatinska janjetina»

Αριθ. ΕΕ: PDO-HR-02799 – 17.8.2021

ΠΟΠ (X) ΠΓΕ ( )

1. Ονομασία/-ες [ΠΟΠ ή ΠΓΕ]

«Dalmatinska janjetina»

2. Κρατος μέλος ή τρίτη χώρα

Κροατία

3. Περιγραφή του γεωργικού προϊόντος ή του τροφίμου

3.1. Τύπος προϊόντος

Κλάση 1.1. Νωπά κρέατα (και βρώσιμα παραπροϊόντα σφαγίων)

3.2. Περιγραφή του προϊόντος που φέρει την προβλεπόμενη στο σημείο 1 ονομασία

Το προϊόν «Dalmatinska janjetina» είναι το κρέας των αμνών μιας αυτόχθονης κροατικής φυλής προβάτων —της δαλματικής φυλής Pramenka— που γεννιούνται, εκτρέφονται και σφάζονται αποκλειστικά εντός της γεωγραφικής περιοχής που αναφέρεται στο σημείο 4.

Για την παραγωγή του «Dalmatinska janjetina», οι αμνοί σφάζονται σε ηλικία 70 έως 130 ημερών, με σωματικό βάρος μεταξύ 15 kg και 28 kg.

Τα ιδιαίτερα χαρακτηριστικά των σφαγίων των αμνών της δαλματικής φυλής Pramenka είναι η μέση έως πολύ καλή διάπλασή τους και η μικρή έως μέτρια κάλυψή τους με λιπώδη ιστό (βαθμός 2 ή 3). Τα σφάγια, με το κεφάλι, ζυγίζουν 8-14 kg, έχουν μήκος έως 80 cm και απόδοση θερμού σφαγίου τουλάχιστον 45 %. Ο μυϊκός ιστός έχει αχνορόδινο έως ρόδινο χρώμα και το κρέας του επιμήκους ραχιαίου μυός έχει λιγότερο από 4 % λίπος και περιέχει τουλάχιστον πέντε διαφορετικές πτητικές, οργανικές χημικές ενώσεις από την ομάδα των τερπενίων.

Το προϊόν «Dalmatinska janjetina» διατίθεται στην αγορά καθ’ όλη τη διάρκεια του έτους, μόνο νωπό και διατηρημένο με απλή ψύξη, υπό μορφή ολόκληρου σφαγίου με το κεφάλι, τα νεφρά και το νεφρικό λίπος (που παραμένουν συνδεδεμένα με το σφάγιο), με ή χωρίς τα εντόσθια (συκώτι, πνεύμονες με τραχεία και καρδιά) και τους όρχεις, οι οποίοι, εάν υπάρχουν, θεωρούνται μέρος του σφαγίου, ή ως ημισφάγιο που προκύπτει από τον τεμαχισμό του σφαγίου με συμμετρική διαμήκη τομή, κατά μήκος της διαχωριστικής γραμμής που διέρχεται διαμέσου της κεφαλής, του αυχενικού, νωτιαίου, οσφυϊκού και ιερού σπονδύλου, του στέρνου και της ισχυοηβικής σύμφυσης.

Το προϊόν «Dalmatinska janjetina» καταναλώνεται πάντοτε μαγειρεμένο. Το κρέας είναι χυμώδες και τρυφερό, λιώνει στο στόμα και δεν έχει έντονο άρωμα ή γεύση αιγοπρόβειου κρέατος.

3.3. Ζωοτροφές (μόνο για προϊόντα ζωικής προέλευσης) και πρώτες ύλες (μόνο για μεταποιημένα προϊόντα)

Οι αμνοί που χρησιμοποιούνται για την παραγωγή του προϊόντος «Dalmatinska janjetina» τρέφονται αποκλειστικά με μητρικό γάλα και βοσκή έως τη σφαγή τους.

Οι βοσκότοποι αποτελούν τη σημαντικότερη πηγή τροφής για τα πρόβατα, καλύπτοντας έως και το 80 % των διατροφικών αναγκών τους, ενώ το υπόλοιπο 20 % αποτελείται από σανό και/ή λιγότερο συχνά, χόρτο μηδικής (κυρίως τον χειμώνα). Τουλάχιστον το 80 % των ζωοτροφών προέρχεται από την οριοθετημένη γεωγραφική περιοχή παραγωγής του προϊόντος «Dalmatinska janjetina» που ορίζεται στο σημείο 4. Ο σανός λαμβάνεται συχνότερα από γειτονικούς λειμώνες στις πιο εύφορες περιοχές της ενδοχώρας της Δαλματίας —τις ορεινές περιοχές της Δαλματίας— και, σε περιπτώσεις μεγάλης ανάγκης και ξηρασίας, προέρχεται επίσης εκτός της οριοθετημένης περιοχής παραγωγής του προϊόντος «Dalmatinska janjetina», και συγκεκριμένα από τους λειμώνες Lika και Gorski Kotar, αλλά μόνο από τις ακόλουθες κομητείες: κομητεία Zadar (περιοχή της πόλης Gračac), κομητεία Lika-Senj (ολόκληρη η κομητεία), κομητεία Karlovac (μόνο το έδαφος της πόλης Ogulin και οι δήμοι Josipdol, Plaški και Saborsko) και κομητεία Primorje-Gorski Kotar (μόνο το έδαφος των πόλεων Vrbovsko, Delnice και Čabar, καθώς και οι δήμοι Lokve, Fužine, Mrkopalj, Ravna Gora, Skrad και Brod Moravice). Ο σανός που προέρχεται από τις παραπάνω περιοχές μπορεί να χρησιμοποιηθεί ως συμπληρωματική ζωοτροφή για πρόβατα (αλλά όχι για αμνούς) τον χειμώνα, όταν οι προβατίνες βρίσκονται στην περίοδο παύσης της γαλακτοφορίας (όταν κυοφορούν) και, ως εκ τούτου, δεν επηρεάζει την ποιότητα και τη χημική σύνθεση του αρνίσιου κρέατος.

3.4. Ειδικά στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής

Όλα τα στάδια της παραγωγής του προϊόντος «Dalmatinska janjetina» πρέπει να εκτελούνται εντός της οριοθετημένης γεωγραφικής περιοχής παραγωγής που αναφέρεται στο σημείο 4.

Η διαδικασία παραγωγής του «Dalmatinska janjetina» περιλαμβάνει την εκτροφή, το ζευγάρωμα και την γέννηση των δαλματικών προβάτων Pramenka, καθώς και την εκτροφή και σφαγή των αμνών τους.

3.5. Ειδικοί κανόνες για τον τεμαχισμό, το τρίψιμο, τη συσκευασία κ.λπ. του προϊόντος στο οποίο αναφέρεται η καταχωρισμένη ονομασία

Πριν από τη διάθεση στην αγορά, τα σφάγια και ημισφάγια των δαλματικών αμνών Pramenka πρέπει να επισημαίνονται με τη σφραγίδα του εγκεκριμένου σφαγείου στο οποίο πραγματοποιήθηκε η σφαγή και να συσκευάζονται με διαφανή, αυτοκόλλητη πλαστική μεμβράνη.

Η συσκευασία —δηλαδή η περιτύλιξη σε πλαστική μεμβράνη των καθαρισμένων και διατηρημένων με απλή ψύξη σφαγίων αμνών «Dalmatinska janjetina»— πραγματοποιείται σε σφαγεία στην περιοχή που αναφέρεται στο σημείο 4 πριν από τη διάθεση του προϊόντος στην αγορά, κυρίως για την προστασία της υγιεινής του κρέατος (για την αποφυγή της επαφής των σφαγίων με πηγές μικροβιακής μόλυνσης κατά τον χειρισμό και τη μεταφορά), της φρεσκάδας και της ποιότητας (για την αποφυγή της επαφής των σφαγίων με τον αέρα και, ως εκ τούτου, με σκοπό την επιβράδυνση των χημικών διεργασιών που διασπούν το λίπος και τις πρωτεΐνες του κρέατος).

3.6. Ειδικοί κανόνες για την επισήμανση του προϊόντος στο οποίο αναφέρεται η καταχωρισμένη ονομασία

4. Συνοπτικη οριοθέτηση της γεωγραφικής περιοχής

Το προϊόν «Dalmatinska janjetina» παράγεται εντός των διοικητικών ορίων της κομητείας Lika-Senj (μόνον στην περιοχή της πόλης Novalja και στις παράκτιες πλαγιές της οροσειράς Velebit στο έδαφος του δήμου Karlobag) και της κομητείας Zadar (μόνο στις περιοχές των πόλεων Benkovac, Biograd, Nin, Obrovac, Pag και Zadar και των δήμων Bibinje, Galovac, Jasenice, Kali, Kolan, Kukljica, Lišane Ostrovičke, Novigrad, Pakoštane, Pašman, Polača, Poličnik, Posedarje, Povljana, Preko, Privlaka, Ražanac, Sali, Stankovci, Starigrad, Sukošan, Sveti Filip i Jakov, Škabrnja, Tkon, Vir, Vrsi και Zemunik Donji) και σε ολόκληρη την επικράτεια της κομητείας Šibenik-Knin, της κομητείας Split-Dalmatia και της κομητείας Dubrovnik-Neretva.

5. Δεσμος με τη γεωγραφική περιοχή

Ιδιαιτερότητα της γεωγραφικής περιοχής

Φυσικοί παράγοντες

Η γεωγραφική περιοχή της Δαλματίας περιλαμβάνει τρεις διαφορετικές γεωμορφολογικές και κλιματικές ζώνες (την παράκτια και νησιωτική ζώνη με μεσογειακό κλίμα, την ενδοχώρα της Δαλματίας με υπομεσογειακό κλίμα και την ορεινή ζώνη με ηπειρωτικό κλίμα), οι οποίες, σε συνδυασμό με τις επιπτώσεις των πληθυσμών με την πάροδο των αιώνων, επηρέασαν άμεσα τη φυτοκάλυψη της περιοχής. Περιοχές που επηρεάζονται σημαντικά από τον Bora ή που έχουν τα πιο υποβαθμισμένα, βραχώδη εδάφη (π.χ. οι πρόποδες της οροσειράς Velebit) διαθέτουν κυρίως βοσκότοπους με φαρμακευτική φασκομηλιά και στίπα (Ass. Stipo-Salvietum officinalis), με μεγάλο αριθμό ενδημικών ειδών της Ιλλυρίας και της Αδριατικής της Ιλλυρίας, κυρίως εκείνων που είναι προσαρμοσμένα στην ξηρασία και τον ισχυρό άνεμο Bora, ιδίως αρωματικά και φαρμακευτικά φυτά. Η Δαλματία είναι μια από τις περιφέρειες της Ευρώπης με την πλουσιότερη χλωρίδα, καθώς υπολογίζεται ότι διαθέτει περίπου 3 500 διαφορετικά είδη φυτών, εκ των οποίων πάνω από το 7 % είναι ενδημικά, καθώς επίσης και μεγαλύτερο αριθμό στενοενδημικών ειδών (Ozimec et al., 2009, Poljoprivredna bioraznolikost Dalmacije. Tradicijske sorte i pasmine Dalmacije, σ. 430). Οι βοσκότοποι στην ενδοχώρα της Δαλματίας περιλαμβάνουν κυρίως ιλλυρική αυτόκλειστο και βολβούς koeleria (Ass. Festuco-Koelerietum officinalis) των οποίων η χλωριδική σύνθεση κυριαρχείται από πολυάριθμα ποώδη φυτά που φυτρώνουν πολύ χαμηλά στο έδαφος, πιθανώς ως αποτέλεσμα της διαδικασίας επιλογής που πραγματοποιείται σε διάστημα χιλιάδων ετών λόγω της βόσκησης των προβάτων. Οι βοσκότοποι αυτοί θεωρούνται χαρακτηριστικοί βοσκότοποι προβάτων (Romagna, 2000: Crespellano Monterenzio Primi Superiore, σ. 112). Ως εκ τούτου, παρέχονται σαφείς αποδείξεις όχι μόνο ότι η αυτόχθονη δαλματική φυλή Predosa είναι προσαρμοσμένη στις φυσικές συνθήκες στις οποίες σπανίζουν οι θρεπτικές ουσίες, αλλά και ότι έχει επηρεάσει τη βοτανική σύνθεση και τα χαρακτηριστικά των βοσκοτόπων. Εκτός από την αφθονία των διαφόρων φυτικών ειδών, τα ιδιαίτερα χαρακτηριστικά των βοσκοτόπων της Δαλματίας στην παράκτια και νησιωτική περιοχή και στην ενδοχώρα της Δαλματίας περιλαμβάνουν την ανεπάρκεια βοσκής, ιδίως κατά τις ξηρές περιόδους του έτους, και το σημαντικό ποσοστό φυτικών ειδών με χαμηλή θρεπτική αξία, αλλά με πλούτο αρωματικών και αντιοξειδωτικών χημικών ενώσεων (δικοτυλήδονα φυτά) (παράρτημα 6.4. Krvavica et al., 2015, «Isparljivi sastojci arome dalmatinske janjetine», Meso 1, σ. 58). Τα χαρακτηριστικά αυτά καθιστούν τους δαλματικούς βοσκότοπους πραγματικά μοναδικούς και πολύ διαφορετικούς από εκείνους των ηπειρωτικών περιοχών, ενώ οι ορεινές ζώνες, όπου η ανάπτυξη των φυτών δεν επιβραδύνεται κατά τη διάρκεια των θερινών μηνών (και όπου δεν υπάρχει ξηρασία, σε αντίθεση με τις χαμηλότερες περιοχές της δαλματικής ενδοχώρας, της ακτής και των νησιών), δεν είναι μόνο πλούσιες σε φυτικά είδη, αλλά διαθέτουν επίσης μεγάλο ποσοστό βοσκοτόπων και χρησιμοποιούνται παραδοσιακά ως λειμώνες για την παραγωγή σανού ποιότητας ή για βοσκή κατά την ξηρά περίοδο του έτους.

Ανθρώπινοι παράγοντες

Η ονομασία «Δαλματία» συνδέεται στενά με την παράδοση της εκτροφής προβάτων στην εν λόγω περιοχή. Ήδη από τον 4ο αιώνα π.Χ. η ιλλυρική φυλή «Dalmatae» ή «Delmatae» εγκαταστάθηκε στο έδαφος της σημερινής Δαλματίας. Η ρωμαϊκή επαρχία της Δαλματίας έλαβε το όνομά της από την εν λόγω φυλή, η οποία, με τη σειρά της, έλαβε το όνομά της από την ιλλυρική λέξη «dalma» ή «delma» που σημαίνει πρόβατο (Ozimec et al., 2009, Poljoprivredna bioraznolikost Dalmacije· Tradicijsko Poljoprivredno bilje i domaće životinje, σ. 203, 204). Οι πρώτες γραπτές αναφορές όσον αφορά την εκτροφή προβάτων στη Δαλματία χρονολογούνται από το τέλος του 17ου και τις αρχές του 19ου αιώνα, ενώ πηγή που χρονολογείται από το έτος 1808 αναφέρει την εκτροφή σχεδόν δύο εκατομμυρίων αιγοπροβάτων (Defilippis, 2001, Dalmatinska poljoprivreda u prošlosti, σ. 83· στο: Kraljski Dalmatin, 1808, σ. 218, 222). Υπάρχουν ιστορικές αναφορές στον νομαδικό τρόπο ζωής των προβατοτρόφων της Δαλματίας, οι οποίοι, κατά τους θερινούς μήνες (Ιούνιος-Αύγουστος), οδηγούσαν τα αιγοπρόβατά τους στα γειτονικά βουνά όπου διέμεναν και οι ίδιοι μαζί τους, και αυτό το έθιμο εξακολουθεί σήμερα να υφίσταται στην περιοχή αυτή (οροσειρές Velebit, Dinarides, Svilaja, Kamešnica, Mosor και Biokovo). Οι προβατοτρόφοι το κάνουν αυτό κυρίως επειδή στις πεδινές περιοχές κατά τη διάρκεια του καλοκαιριού η ανάπτυξη της βλάστησης σταματά —με άλλα λόγια, η βοσκή και το νερό δεν επαρκούν.

Ο παραδοσιακός τρόπος μαγειρέματος του προϊόντος «Dalmatinska janjetina» που περιλαμβάνει το ψήσιμο ολόκληρου του σφαγίου του αμνού με το κεφάλι (Brusić, 8000 godina uzgoja ovaca na hrvatskom Jadranu, σ. 416, 427, 428, 431) είχε σημαντικό αντίκτυπο στα χαρακτηριστικά του σφαγίου των αμνών της δαλματικής φυλής Pramenka (ηλικία και βάρος των αμνών), τα οποία, ως εκ τούτου, διατίθενται στο εμπόριο πάντα με το κεφάλι.

Ιδιοτυπία του προϊόντος

Το προϊόν «Dalmatinska janjetina» εκτιμάται ιδιαίτερα από τους καταναλωτές και, δεδομένης της εξαιρετικής ποιότητάς του, θεωρείται γαστρονομικό έδεσμα της Δαλματίας. Βάσει του βάρους τους, τα σφάγια των δαλματικών αμνών Pramenka ανήκουν στην κατηγορία των σφαγίων αμνών πολύ μικρού βάρους. Σε σύγκριση με τους αμνούς που εκτρέφονται σε ηπειρωτικές περιοχές ή με μεθόδους εντατικής εκτροφής σε στάβλους, τα σφάγια των αμνών της δαλματικής φυλής Pramenka παράγουν υψηλότερη απόδοση στο σφαγείο, ενώ ο μυϊκός ιστός έχει ελαφρώς πιο σκούρο χρώμα και περιέχει λιγότερο λίπος. Το κρέας του επιμήκους ραχιαίου μυός έχει λιγότερο από 4 % λίπος (Vnučec, 2011, Odlike trupa i kakvoća mesa janjadi iz različitih sustava uzgoja, διδακτορική διατριβή, σ. 61), περιέχει περισσότερες διαφορετικές πτητικές αρωματικές ενώσεις, ιδίως τερπένια (Krvavica et al., 2015, ό.π., σ. 62), και έχει ειδική σύνθεση λιπαρών οξέων. Ο συνδυασμός όλων αυτών των χαρακτηριστικών παράγει ιδιαίτερα οργανοληπτικά χαρακτηριστικά, τα οποία αναγνωρίζονται και εκτιμώνται ιδιαίτερα από τους καταναλωτές. Η ηλικία και το σωματικό βάρος των αμνών κατά τη σφαγή, καθώς και ο τρόπος με τον οποίον καθαρίζονται τα σφάγια στο σφαγείο, απορρέουν κυρίως από την παράδοση της εκτροφής των προβάτων, την προβλεπόμενη χρήση του προϊόντος και τις συνήθειες των καταναλωτών· κατά συνέπεια, τα σφάγια των δαλματικών αμνών Pramenka —δηλαδή το προϊόν «Dalmatinska janjetina»— διατίθενται στην αγορά πάντα με το κεφάλι, τα νεφρά και το νεφρικό λίπος και είτε με είτε χωρίς τα εντόσθια και τους όρχεις.

Η ονομασία «Dalmatinska janjetina» χρησιμοποιείται παραδοσιακά στην καθομιλουμένη, όπως μαρτυρούν τα μενού πολλών εστιατορίων στη Δαλματία και στην ηπειρωτική Κροατία, ενώ η ίδια ονομασία χρησιμοποιείται επίσης στην επιστημονική και επαγγελματική βιβλιογραφία.

Αιτιώδης σχέση μεταξύ της γεωγραφικής περιοχής και του προϊόντος

Η αιτιώδης σχέση μεταξύ της γεωγραφικής περιοχής και του προϊόντος «Dalmatinska janjetina» βασίζεται στην ιδιαίτερη ποιότητα του κρέατος των δαλματικών αμνών Pramenka και στην παραδοσιακή μέθοδο εκτροφής στη συγκεκριμένη γεωγραφική περιοχή.

Το προϊόν «Dalmatinska janjetina» φέρει το όνομα της περιοχής εκτροφής της δαλματικής φυλής Pramenka (Δαλματία), ενώ το ίδιο το όνομα της Δαλματίας προέρχεται επίσης από την ιλλυρική λέξη «dalma» ή «delma» που σημαίνει πρόβατο. Ως εκ τούτου, μπορεί να εκληφθεί ότι, από αμνημονεύτων χρόνων, η Δαλματία είναι γη προβάτων και προβατοτρόφων.

Τα χαρακτηριστικά των προβάτων της δαλματικής φυλής Pramenka, όπως η ανθεκτικότητα και η ευελιξία τους και ιδίως το μικρό, κωνικό κεφάλι τους, η κινητικότητα των σιαγόνων τους και τα χείλη τους, δείχνουν ότι η φυλή αυτή εδώ και χιλιάδες χρόνια προσαρμόζεται στις σκληρές συνθήκες του καρστικού τοπίου της Δαλματίας και η προσαρμογή αυτή της παρέχει τη δυνατότητα να βόσκει στους δυσπρόσιτους βοσκότοπους της βραχώδους δαλματικής γης που καλύπτεται από θαμνώδεις εκτάσεις και να επιβιώνει ακόμη και στο πιο δυσπρόσιτο και άγριο έδαφος που συναντάται στις πολύ απότομες πλαγιές της παράκτιας περιοχής. Επιπλέον, οι βοσκότοποι της δαλματικής ενδοχώρας θεωρούνται χαρακτηριστικοί βοσκότοποι για πρόβατα, που πιθανώς προέκυψαν από την επιλογή χλωρίδας ως αποτέλεσμα χιλιάδων ετών βόσκησης, κυρίως προβάτων, ωστόσο η διαδικασία προσαρμογής έχει σαφώς λειτουργήσει και με τους δύο τρόπους. Το ιδιαίτερο άρωμα και η γεύση του προϊόντος «Dalmatinska janjetina» οφείλονται κυρίως στα πολυάριθμα φυτικά είδη στις τρεις διαφορετικές ζώνες βλάστησης, εκ των οποίων σημαντικός αριθμός έχει χαμηλή θρεπτική αξία, αλλά διαθέτει πλούτο αρωματικών και αντιοξειδωτικών χημικών ενώσεων· τα εν λόγω φυτικά είδη έχουν σημαντικό αντίκτυπο στην ειδική χημική σύνθεση του προϊόντος, ιδίως στη σύνθεσή του σε λιπαρά οξέα (Vnučec, 2011, ό.π., σ. 67), και στη σύνθεση των πτητικών αρωματικών ενώσεων. Ως εκ τούτου, ο αρωματικός χαρακτήρας του προϊόντος «Dalmatinska janjetina» περιλαμβάνει σημαντικά μεγαλύτερο αριθμό διαφορετικών πτητικών ενώσεων σε σχέση με άλλους τύπους αμνών, ιδίως όσον αφορά τον αριθμό και τη συνολική αναλογία τερπενίων σε σύγκριση με τον ηπειρωτικό αμνό (Krvavica et al., 2016, «Isparljivi sastojci mesa janjadi iz različitih zemljopisnih područja», πρακτικά, σ. 162). Τα τερπένια είναι μεταβολίτες των δικοτυλήδονων φυτών, τα οποία απαντούν σε μεγάλο βαθμό στη μοναδική και ποικιλόμορφη χλωριδική σύνθεση των δαλματικών βοσκοτόπων και απορροφώνται αναλλοίωτα, απευθείας σε ζωικούς ιστούς (Krvavica et al., 2015, ό.π., σ. 58) και, ως εκ τούτου, θεωρούνται στη βιβλιογραφία ως μοναδικοί ιχνηθέτες φυτών (Krvavica et al., 2016, ό.π., σ. 162). Επιπλέον, δεδομένου ότι στην περιοχή εκτροφής της δαλματικής φυλής Pramenka, για μεγάλο μέρος του έτους οι βοσκότοποι είναι λιγοστοί, τα πρόβατα και οι αμνοί καλύπτουν καθημερινά μεγάλες αποστάσεις προς αναζήτηση τροφής και, ως εκ τούτου, το προϊόν «Dalmatinska janjetina» περιέχει λιγότερο λίπος και έχει ελαφρώς πιο σκούρο χρώμα (αχνορόδινο έως ρόδινο) από άλλα είδη αμνών. Η ύπαρξη λιγοστών βοσκοτόπων σημαίνει επίσης ότι οι αμνοί αναπτύσσονται με βραδύτερο ρυθμό και, ως εκ τούτου, διαθέτουν λιγότερο ανεπτυγμένο πεπτικό σύστημα· κατά συνέπεια, η απόδοση των σφαγίων στο σφαγείο είναι υψηλότερη σε σύγκριση με τους ηπειρωτικούς αμνούς (Mioč et al., 2012, «Dalmatinska janjetina», πρακτικά, σ. 31, 32, 34). Στο πλαίσιο αυτό, μπορεί να συναχθεί το συμπέρασμα ότι το διακριτό, ιδιαίτερο άρωμα και η γεύση του προϊόντος «Dalmatinska janjetina» είναι αποτέλεσμα όχι μόνο των χαρακτηριστικών της φυλής και της παραδοσιακής μεθόδου εκτροφής προβάτων και αμνών, αλλά και —κυρίως— της ιδιαιτερότητας της γεωγραφικής περιοχής εκτροφής της δαλματικής φυλής Pramenka.

Παραπομπή στη δημοσίευση των προδιαγραφών του προϊόντος

https://poljoprivreda.gov.hr/UserDocsImages/dokumenti/hrana/zoi-zozp-zts/dokumenti-zoi-zozp-zts/Specifikacija%20DJ%20-%20izmijenjena_02.2022_%C4%8Distopis.pdf

(1) ΕΕ L 343 της 14.12.2012, σ. 1.